Jelaskan Arsitèktur dari Masjid Syuhada Kotabaru dalam bahasa jawa

Lemah kang dianggo bangun masjid ya iku lemah lembah amarga panggonané ing pinggir Kali Codé. Masjid Syuhada' dibangun 3 tingkat. Wangunan paling ngisor, tingkat siji, lan paling dhuwur ya iku tingkat 2. Ing bangunan masjid paling ngisor dhéwé uga kasebut basement digunakaké kanggo kagiyatan-kagiyatan kang dianakaké ing masjid, kaya ta dakwah lan kagiyatan pendhidhikan. Ing njero papan iki uga ana simbol kang dituduhaké nganggo jendéla kang cacahé ana 20. Jendéla kuwi mau nduwèni teges supaya sapa waé kang nimba ilmu ing kana éling marang Gusti Allah lan 20 sipaté supaya bisa dadi wong kang andhap asor lan ora takabur amarga duwé ilmu kang dhuwur. Wangunan masjid tingkat siji gunané kanggo papan salat para wanita. Ing njero kana ana pilar cacahé loro kang dadi pilar kanggo nyangga masjid lan nuduhaké yèn ana loro itikad urip manungsa ing donya. Saliyané kuwi, pilar-pilar mau uga bisa nuduhaké yèn donya lan akhérat kuwi ora bisa dipisahaké. Ing wangunan tingkat loro utawa dhuwur dhéwe digunakaké kanggo salat. Wangunan paling dhuwur uga duwé simbol, ya iku bolongan angin kan cacahé lima lan didélehakè ana ing ngarep imam. Bolongan angin kang cacahé lima kuwi bisa dadi ngélingaké yèn ana lima rukun Islam. Wangunan paling dhuwur uga kasebut wangunan utama masjid. Ing kana ana lawang gedhé bentuké kaya gapura lan ana undhak-undhakan saka beton ing sandhing lawang. Antarané wangunan tingkat siji lan loro ana undhak-undhakan kang kagawé saka beton. Lawang utama kang ana ing wangunan tingkat loro iki dibentuk dadi kaya gapura lan ana undhak-undhakan beton kang diwènehi lapisan tègel werna kuning. Wangunan Masjid Syuhada uga ana prasasti kang ana ing tèmbok antarané tingkat siji lan loro. Isi saka prasasti kuwi mau babagan prosès pambangunan Masjid Syuhada. Saliyané prasasti, uga ana inkripsi kang nganggo tulisan aksara Jawa Kuna, Latin, lan Arab. Inkripsi kuwi mau ditemokaké ana ing dalan nalika arep menyang masjid sisih kulon.

Wangunan Masjid Syuhada' uga kalebu wangunan masjid kang arsitèkturé modèren ing jaman semana amarga olèh pengaruh saka gaya Persia. Desain saka wangunan iki ora mubadzir amarga nalika dibangun, detail-detail kang ora perlu ora digunakaké. Ing wangunan paling ngisor wis ana jedhing kang resik lan bisa digunakaké kanggo kamar rias para tamu wanita. Jedhing kuwi mau uga duwé piranti-piranti kang wis modèren.Saliyané kuwi uga ana papan kanggo parkir kendharaan ing wangunan paling ngisor utawa basement. Masjid Syuhada' uga duwé piranti kanggo nggedhékaké swara, telpon, lan studio supaya wong-wong bisa krungu nalika ana sesorah utawa khutbah. Mesin magnitiphone uga ana ing Masjid Syuhada' kanggo nyathet utawa rekam sesorah lan khutbah kang ana ing masjid. Masjid Syuhada' duwé papan kang amba lan jembar kango kagiyatan-kagiyatan agama lan duwé perpustakaan. Miturut kandhané wong mangsa semana, piranti-piranti kang ana ing Masjid Syuhada' ing jaman semana isih angèl ditemokaké ing masjid-masjid liyané.